Малајски тигар

Малајскиот тигар (''Panthera tigris malayensis'', малајски: ''Harimau Belang'') е подвид на тигар кој го среќаваме во јужните и централните делови на Малајскиот полуостров, односно во Тајланд и Малезија. До 2004 година, овие тигри биле класифицирани како индокинески. Новото класифицирање било иницирано по истражувањата направени од Луо од Лабораторијата за генетски диверзитет, која е дел од Националниот институт за канцер во САД. Последните пребројувања покажале дека има 600-800 малајски тигри во дивината, што го вбројува меѓу најбројните подвидови заедно со бенгалските тигри и можеби индокинеските. Сепак, сѐ уште се смета за загрозен подвид.
1 Физички одлики
Малајскиот тигар, заедно со суматранскиот, е најверојатно најмалиот подвид на тигар кој постои денес. Шарата на крзното е доста слична со онаа на индокинескиот тигар, но по големината е посличен со суматранскиот подвид. Во просек мажјаците тежат 120 килограми, а женките околу 100 кг. Должината на мажјаците од главата до опашката во просек изнесува 237 сантиметри, а кај женките е 200 сантиметри.
2 Исхрана и однесување
Малајските тигри се хранат со елен самбар, мунтџак, дива свиња и домашна стока. Тигрите кои живеат во националниот парк Таман Негара ловат и малајски мечки. Не е познато дали во главен плен спаѓаат и гаурот и тапирот.
Густината на распространетост на тигрите во дождовните шуми е доста мала – 1,1-1,98 тигри на 100 km<sup>²</sup>. Ова се должи на малиот број на плен. За да се задржи здрава популација на тигри со најмалку 6 плодни женки, резерватите треба да бидат поголеми од1000 km<sup>²</sup>. Во моментот, научниците располагаат со многу малку информации за однесувањето на малајските тигри. Недостасуваат податоци за исхраната, социјалната структура, комуникацијата меѓу единките, големината на поединечните територии и демографски параметри.
3 Во заробеништво
Генетските анализи на филогенијата на тигрите направени во 2004 година, го поделија подвидот индокинески тигар на два различни подвида: индокинески и малајаски тигар. Авторите на овие истражувања укажуваат дека и тигрите во заробеништво треба да се третираат како различни подвида, односно да се одделат и да се спречи меѓусебно размножување.
4 Контроверзии околу името
Набргу по признавањето на малајскиот тигар како посебен подвид, почнала жестока дебата околу неговото официјално именување. Истражувачите го предложиле името: ''Panthera tigris jacksoni'' со цел да се оддаде почит на познатиот зоолог кој ги истражувал големите мачки Питер Џексон. Сепак, владата на Малезија и Малезиската асоцијација на зоолошки градини и аквариуми протестирале, тврдејќи дека и Малезија треба да учествува во одбирање на името на нивниот национален симбол. Малезија се држи до тоа дека името треба да го означува географскиот регион. Поради ова, предложено е името ''Panthera tigris malayensis''.
5 Малезиски национален симбол
Малајскиот тигар се наоѓа на грбот на Малезија, симболизирајќи ја владата. Се среќава и во хералдијата на бројни малезиски институции како Мајбанк, Протон и ФАМ. Тигарот ја сиболизира храброста и силата на малезијците.
6 Наводи
* Luo SJ, Kim JH, Johnson WE, Walt Jvd, Martenson J, et al. (2004) Phylogeography and Genetic Ancestry of Tigers (Panthera tigris). PLoS Biol 2(12): e442.